  Туспуктэм: vk.com (Владимир Соловьёв) Наталия Сильвестрова 2022-тӥ арын Удмуртиын «Культура» йӧскалык ӵектос улсын лулчеберетъя куинь юрт пуктӥзы. Со сярысь Удмуртиысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. Южтолэзе Алнаш ёросысь Улын Сырьезьын 200 учкисьлы чаклам лулчеберетъя но шутэтсконъя центр усьтӥзы. Юртын 11 огазеяськонъёс ужало: калык творчествоя сизьым кружокъёс но ньыль коллективъёс. Гудырикошконэ Сарапул ёросысь Нечкино черкогуртын лулчеберетъя выль юрт усьтӥзы. Учкисьёслэн залзы 170 интылы чакламын. Юртын 14 клуб огазеяськон ужа, озьы ик музей висъетэз вань. Куарусёнэ Каракулино ёросысь Галаново черкогуртын лулчеберетъя выль юрт куноослы ӧсъёссэ усьтӥз. Юртын укмыс клуб огазеяськонъёс ужало, отчы 111 адями пыриське. 2018-тӥ арын клубын ӟуч лулчеберетъя висъет усьтӥзы. Отын черкогуртлэн историез сярысь тодыны, гурт улон-вылонэн тодматскыны, корка котыр тӥрлыкез адӟыны луэ. «Культура» йӧскалык ӵектослы луыса гуртын улӥсьёс пӧртэм кружокъёсы ветлыны, творческой быгатонлыкъёссэс азинтыны, ёрос но элькун фестивальёсы но вожвылъяськонъёсы мылысь-кылысь пыриськыны быгато. Озьы ик 2022-тӥ арын гурт возёсъя но сиён-юонъя министерстволэн «Комплексное развитие сельских территорий» программаез улсын элькунын лулчеберетъя кык юрт пуктӥзы: Шаркан ёросысь Мишкин черкогуртын но Грак ёросысь Вуж Эгра гуртын. Тодэ вайытом, та нуналъёсы Сьӧлтаын выль кинозал усьтӥзы. Тегъёс: Удмуртия Лулчеберет лэсьтӥськон йӧскалыкӵектосъёс  